P9_TA(2022)0138

Стратегия на ЕС за насърчаване на образованието за децата по света: смекчаване на въздействието на пандемията от COVID-19

Резолюция на Европейския парламент от 3 май 2022 г. относно стратегията на ЕС за насърчаване на образованието за децата по света: смекчаване на въздействието на пандемията от COVID-19 (2021/2209(INI))

(2022/C 465/04)

Европейският парламент,

— като взе предвид Конвенцията на ООН за правата на детето от 20 ноември 1989 г.,

— като взе предвид член 26 от Всеобщата декларация на ООН за правата на човека, член 18 от Международен пакт за граждански и политически права, членове 13 и 14 от Международния пакт за икономически, социални и културни права и член 10 от Конвенция за премахване на всички форми на дискриминация по отношение на жените,

— като взе предвид целите на ООН за устойчиво развитие (ЦУР), приети през 2015 г., и Доклада на ООН за целите за устойчиво развитие за 2021 г.,

— като взе предвид общите коментари на Комитета на ООН по правата на детето (1),

— като взе предвид Насоките на ООН за алтернативни грижи за децата от 18 декември 2009 г.,

— като взе предвид глобалното изследване на ООН върху лишаването от свобода на деца от 11 юли 2019 г.,

— като взе предвид политическия обзор на ООН от 15 април 2020 г., озаглавен „Въздействието на COVID-19 върху децата“, и положителния отговор в тази връзка, ръководен съвместно от ЕС и Групата на държавите от Латинска Америка и Карибския басейн и подписан от 173 държави,

— като взе предвид политическия отговор на Организацията за икономическо сътрудничество и развитие от 19 октомври 2020 г., озаглавен „Какво е въздействието на пандемията от COVID-19 върху имигрантите и техните деца?“,

— като взе предвид Конвенцията на ЮНЕСКО за борба срещу дискриминацията в областта на образованието, приета на 14 декември 1960 г.,

— като взе предвид брошурата на УНИЦЕФ, ЮНЕСКО и Световната банка, озаглавена „Мисия: възстановяване на образованието през 2021 г.“,

— като взе предвид член 49 от Устава на Организацията на американските държави от 1967 г.,

— като взе предвид член 11 от Африканската харта за правата и благосъстоянието на детето от 1990 г.,

— като взе предвид членове 17 и 25 от Африканската харта за правата на човека и народите от 1981 г.,

— като взе предвид член 31 от Декларацията за правата на човека на Асоциацията на народите от Югоизточна Азия от 2012 г.,

— като взе предвид член 14 от Хартата на основните права на Европейския съюз,

— като взе предвид член 3, параграф 5 и член 21 от Договора за Европейския съюз,

— като взе предвид доклада на Програмата за развитие на ООН от април 2021 г., озаглавен „Да не се пренебрегва никой: Въздействието на COVID-19 върху Целите за устойчиво развитие (ЦУР)“,

— като взе предвид Европейската гаранция за децата,

— като взе предвид обявяването на 2021 г. за Международна година за премахване на детския труд и подхода на Комисията за нулева толерантност към детския труд,

— като взе предвид своята резолюция от 26 ноември 2019 г. относно правата на децата по повод на 30-ата годишнина от Конвенцията на ООН за правата на детето (2),

— като взе предвид своята резолюция от 11 март 2021 г. относно конфликта в Сирия — 10 години след въстанието (3),

— като взе предвид член 54 от своя Правилник за дейността,

— като взе предвид становищата на комисията по развитие и комисията по култура и образование,

— като взе предвид доклада на комисията по външни работи (A9-0058/2022),

A. като има предвид, че почти пет милиона души в световен мащаб загинаха поради пандемията от COVID-19, което накара правителствата по целия свят да приемат извънредни мерки за ограничаване на разпространението на вируса COVID-19, включително затваряне на училища и ограничаване на достъпа до учебни заведения;

Б. като има предвид, че новите варианти засилват здравната криза, предизвикана от COVID-19, докато конфликтите и други кризи, включително кризата с климата, продължават да излагат децата по света на повишен риск от спадане под минималните равнища на владеене на знания;

В. като има предвид, че достъпът до образование е международно признато основно право на човека, абсолютно необходимо за упражняването на други права на човека; като има предвид, че правото на образование предполага, че началното образование е задължително и универсално и е достъпно за всички;

Г. като има предвид, че според оценки на УНИЦЕФ над 168 милиона деца са загубили цяла година образование поради затварянето на училища, дължащо се на ограничителните мерки във връзка с COVID-19, докато данните на ЮНЕСКО показват, че образованието е било значително нарушено за 800 милиона ученици в световен мащаб, които са загубили средно две трети от учебната година;

Д. като има предвид, че от март 2020 г. насам близо 194 държави бяха принудени да затворят училищата в национален мащаб поради пандемията от COVID-19, което засегна над 1,8 милиарда ученици в световен мащаб и прекъсна достъпа им до образование и до други жизненоважни ползи, предоставяни от училищата; като има предвид, че училищата в някои региони са все още затворени; като има предвид, че затварянето на училища излага децата във все по-голяма степен на насилие, малтретиране и експлоатация, включително в домашни условия; като има предвид, че частичното или пълното затваряне на училища оказва най-силно въздействие върху уязвимите и маргинализираните групи деца, като се увеличават вече съществуващите различия в образователните системи и се нарушават всички аспекти от ежедневния им живот;

Е. като има предвид, че според УНИЦЕФ една трета от децата по света нямат достъп до интернет, което създава препятствие пред достъпа до дистанционно/цифрово обучение; като има предвид, че необходимостта от дистанционно обучение и програми за преподаване ще продължи да съществува след пандемията от COVID-19, особено в държавите, засегнати от природни бедствия и конфликти; като има предвид, че електронното обучение създаде нови предизвикателства за учителите по отношение на улесняването на обучението на учениците и поддържането на социалното взаимодействие; като има предвид, че пандемията от COVID-19 и приложените ускорени иновативни мерки за осигуряване на непрекъснато учене за децата представляват възможност за преосмисляне на образованието, така че то да бъде в по-голяма степен ориентирано към бъдещето, приобщаващо, гъвкаво и устойчиво; като има предвид, че програмите за дистанционно обучение трябва да бъдат достъпни за всички деца, като се вземат предвид социално-икономическите предизвикателства, пред които могат да се изправят децата, както и липсата на достъп до интернет, предавания или цифрови медии;

Ж. като има предвид, че икономическите последици от пандемията от COVID-19 за родителите оказаха на свой ред влияние върху здравето, благополучието и достъпа до образование на децата им; като има предвид, че затварянето на училищата завари родителите неподготвени за дистанционно и домашно обучение; като има предвид, че някои работещи родители без финансови средства или алтернативи бяха принудени да оставят децата си сами, а други, предимно жени, бяха принудени да напуснат работата си, като по този начин семействата бяха доведени до изпадане в бедност;

З. като има предвид, че над 90 % от държавите въведоха някаква форма на дистанционно обучение по време на извънредното затваряне на училища; като има предвид, че от дистанционното обучение се ползват най-вече децата в етапа на основното и средното образование, като децата в предучилищна възраст са изложени на риск да бъдат неподготвени за началното училище;

И. като има предвид, че учениците по света вече са загубили около 1,8 трилиона часа присъствено обучение от началото на пандемията от COVID-19 и че в световен мащаб са пропуснати над 39 милиарда хранения в училище поради затварянето на училищата (4);

Й. като има предвид, че доста преди пандемията от COVID-19 светът вече беше изправен пред световна криза в областта на образованието, причинена не само от затруднения достъп до образование поради бедност, продължителното пътуване до най-близкото училище, вредните норми, свързани с пола, дискриминацията срещу уязвими групи, екологичните рискове и конфликтите, но и от обучението, което не води непременно до учене; като има предвид, че пандемията усложни критичното положение на децата в редица конфликтни региони, често характеризиращи се, наред с другото, с нарастваща несигурност, по-голяма уязвимост към въздействията на изменението на климата и атаки срещу образователните институции, като децата биват изправени пред повишен риск да бъдат вербувани като бойци в конфликт, което представлява сериозно нарушение на правата на децата и на международното хуманитарно право; като има предвид, че 617 милиона деца и юноши в световен мащаб не могат да постигнат минимално равнище на умения по четене (5) и математика, въпреки че две трети от тях посещават училище;

К. като има предвид, че COVID-19 заличи 20 години натрупани ползи в образованието; като има предвид, че още 101 милиона деца — 9 % от децата в 1 — 8 клас — са спаднали под минималните равнища на умения за четене през 2020 г. (6);

Л. като има предвид, че според оценките до 2030 г. още 825 милиона деца при навършването на пълнолетие няма да притежават уменията на равнище средно образование, от които се нуждаят за работа и живот; като има предвид, че милиони деца и млади хора, които са посещавали редовно училище, не развиват знанията и уменията, от които се нуждаят, за да навлязат успешно на пазара на труда, да постигнат пълния си потенциал и да допринасят за своите общности;

М. като има предвид, че затварянето на училищата има голямо икономическо въздействие, тъй като възпрепятства децата и младите хора да развият необходимите умения, да постигнат своя пълен потенциал и да се подготвят за живота, което обикновено води до безработица, а оттам и до увеличаване на неравенството, в резултат на което те имат по-малко възможности;

Н. като има предвид, че според ООН 11 милиона ученици в началните и средните училища по света — 5,2 милиона от които са момичета — са изложени на риск да не се върнат в образователната система след затварянето на училищата поради COVID-19 (7); като има предвид, че колкото по-дълго децата не посещават училище, толкова по-голяма е вероятността да не завършат изобщо образованието си; като има предвид, че това положение води до риск от подкопаване на резултатите, получени в областта на образованието и за постигане на ЦУР, по-специално свързаните с намаляването на бедността, със здравето и благосъстоянието и с качественото образование;

О. като има предвид, че затварянето на училища има отличителни въздействия, свързани с пола, и поражда риск от задълбочаване на неравенствата; като има предвид, че според оценките затварянето на училищата по време на кризи може да доведе до увеличаване на бременността сред подрастващите; като има предвид, че момичетата, които не посещават училище, са непропорционално изложени на риска от детски и насилствени бракове и сексуална експлоатация; като има предвид, че според оценките през следващото десетилетие биха могли да възникнат още два милиона случая на генитално осакатяване на жени; като има предвид, че значителен брой момичетата могат да бъдат възпрепятствани да се завърнат в училищата, след като те бъдат отворени отново, предвид наличието на определени дискриминационни политики, които забраняват на бременните момичета и младите майки да посещават училище;

П. като има предвид, че 129 милиона момичета в световен мащаб не посещават училище, включително 32 милиона от възрастовата група за начално образование, 30 милиона от възрастовата група за прогимназиалния етап на средното образование и 67 милиона от възрастовата група за гимназиалния етап на средното образование; като има предвид, че по-малко от половината държави по света са постигнали равенство между половете при участието в началното образование; като има предвид, че преминаването към дистанционно обучение излага децата, по-специално момичетата, от най-бедните и най-уязвимите домакинства на значителен риск от трайно или продължително отпадане от училище;

Р. като има предвид, че девет от десетте нации, в които момичетата най-трудно получават образование, се намират в Субсахарска Африка, а десетата е Афганистан, където талибаните на практика са лишили момичетата от образование след начално училище, като са разпоредили средните училища да бъдат отворени отново само за момчета; като има предвид, че неясната политика на талибаните, неясните и неизпълнените обещания относно образованието на момичетата карат милиони афганистански момичета разбираемо да се страхуват за своето образование; като има предвид, че се появиха няколко международни инициативи от университети и частни лица, които предлагат дистанционно обучение за момичета и жени от Афганистан;

С. като има предвид, че според няколко национални и регионални правоприлагащи органи децата, които не посещават училище — особено момичетата и децата в неравностойно положение, като например, наред с другото, децата от малцинствата, от селските райони, от коренното население, децата мигранти, включително децата бежанци, децата с увреждания и децата, за които се полагат институционални грижи, както и децата, загубили своите родители и баби и дядовци в резултат на пандемията от COVID-19 — са непропорционално уязвими на експлоатация, детски труд и домашно насилие, включително да станат свидетели на насилие и жертви на онлайн тормоз и други престъпления, като например сексуална експлоатация и насилие (8);

Т. като има предвид, че в допълнение към огромните социални разходи, по оценки на Световната банка затварянето на училищата в световен мащаб за период от пет месеца би могло да доведе до загуби по отношение на ученето, които понастоящем възлизат на стойност 10 трилиона щатски долара; като има предвид, че загубата на знания може да струва на икономиките до 161 милиона щатски долара на ден;

У. като има предвид, че за съжаление затварянето на училища е от съществено значение за ограничаване на разпространението на COVID-19; като има предвид, че училищата са нещо повече от места, където децата могат да учат, тъй като те също така представляват места за срещи и центрове за психично здраве и психосоциална подкрепа; като има предвид, че според ЮНЕСКО и УНИЦЕФ затварянето на училищата засяга не само правото на образование, но също така и правото на здраве, като над 80 милиона деца са пропуснали първични ваксинации в резултат на затварянето на училищата; като има предвид, че затварянето на училища означава, че учителите не са в състояние да следят за признаци на злоупотреба или липса на подходящи грижи от страна на родителите; като има предвид, че според Центъра за научни изследвания към УНИЦЕФ — Innocenti и Световната продоволствена програма, затварянето на училища оказва въздействие и върху правото на добро хранене и достъп до храна; като има предвид, че програмите за осигуряване на храна в училище могат да осигурят стимули за най-уязвимите деца да се върнат в училище; като има предвид, че затварянето на училищата засяга сериозно психичното благосъстояние на децата, тъй като те могат да бъдат изложени на насилие и стрес в дома си; като има предвид, че затварянето на училищата може да има сериозни и дълготрайни психосоциални последици, включително депресия, повишена тревожност и самоубийство, тъй като децата са лишени от социални контакти;

Ф. като има предвид, че отпадането от училище засилва социалното неравенство и може да засегне стабилността и просперитета на дадена страна, застрашавайки бъдещето на милиони деца в света и засягайки сериозно цяло поколение; като има предвид, че образованието се оказа от съществено значение за борбата с екстремизма и радикализацията на деца и млади хора;

Х. като има предвид, че според доклада от 2021 г. на ВКБООН за образованието половината от всички деца бежанци не посещават училище; като има предвид, че децата бежанци са изключени от възможностите за дистанционно обучение; като има предвид, че пренаселените условия на живот на децата бежанци, особено на тези, които живеят в бежански лагери, често улесняват разпространението на вируса и възпрепятстват спазването на санитарните правила; като има предвид, че положението с COVID-19 в лагерите представлява криза за децата, тъй като много деца често вече имат отслабена имунна система или придружаващи заболявания през решаващите за израстването им години, което ги поставя в по-висок риск от развиване на по-тежки форми на заболяването при сблъсъка им със смъртоносния вирус. като има предвид, че повечето бежански лагери не разполагат с подходящи здравни услуги, за да отговорят адекватно на нуждите на децата и техните семейства;

Ц. като има предвид, че неравномерното разпределение на ваксините срещу COVID-19 в световен мащаб засяга непропорционално държавите с ниски доходи;

1. признава и изразява високата си оценка за работата на учителите, всички видове преподаватели и помощния персонал, които се приспособиха бързо към пандемията от COVID-19 и осигуриха непрекъснатост на учебния процес за децата и юношите; приветства също така инициативите на международни и местни организации на гражданското общество, частни граждани и предприятия за предоставяне на информационни и комуникационни технологии на децата, курсове за дистанционно обучение и други учебни материали, особено в държави, в които децата имат ограничен достъп до дистанционно обучение или изобщо нямат достъп до обучение; настоятелно призовава Комисията, Европейска служба за външна дейност (ЕСВД) и държавите членки да насърчават основан на правата на детето подход към глобалните усилия за смекчаване на въздействието на пандемията от COVID-19 върху достъпа до образование за деца, който се основава на принципите на недискриминация, висшите интереси на детето и участие на детето;

2. признава, че образованието е хоризонтален въпрос, свързан с всички измерения на устойчивото развитие;

3. приветства ангажиментите, поети на проведената през 2021 г. световна конференция на ЮНЕСКО относно образованието за устойчиво развитие, и приемането на Берлинската декларация; настоява да се гарантира качествено образование за всички деца като способстващ фактор за постигане на всички ЦУР на ООН и подчертава, че е важно устойчивото развитие да се интегрира във всички степени на образованието и обучението от ранна детска възраст до висшето образование и образованието за възрастни, включително професионалното образование и учене, неформалното образование и самостоятелното учене;

4. настоява ЕС да играе водеща роля като образователна сила, която дава възможност на държавите членки да упражняват пълноценно капацитета си за подкрепа на образованието на децата в света и да отстояват своите убеждения по този въпрос; подчертава ключовата роля на бъдещото европейско пространство за образование за предоставянето на важна възможност за по-голямо международно сътрудничество за изграждане на полезни взаимодействия в областта на образованието отвъд Европа с цел да се разработят общи подходи и решения на общите предизвикателства; настоятелно призовава Комисията да удвои усилията си за определяне на стратегия за тази цел, включително ясно очертаване и цели;

5. подчертава ключовото значение на това да се гарантират правата на децата на образование и да се даде възможност на всяко дете да се върне в училище, и призовава Комисията, ЕСВД и държавите членки да подкрепят органите на трети държави при третирането като приоритет на повторното отваряне на училищата в плановете им за възстановяване, включително подкрепа за учителите, за да се помогне на децата да наваксат изгубеното учене, и подкрепа за благосъстоянието на децата, тъй като училищата са от решаващо значение за ученето, безопасността, здравето, храненето и цялостното благосъстояние на децата; призовава Комисията, ЕСВД и държавите членки да подкрепят органите на трети държави, за да се гарантира, че всички деца могат да се ползват от правото си на начално образование, и да предприемат действия, за да гарантират достъпността и финансовата приемливост на средното образование; освен това призовава Комисията, ЕСВД и държавите членки да подкрепят органите на трети държави при разработването и прилагането на цифрови методи за обучение и преподаване и да улеснят достъпа до интернет за всички;

6. счита, че подобряването на мобилизирането на вътрешни ресурси, защитата и значителното увеличаване на вътрешните разходи за социалните сектори, особено за образование и здравеопазване, и подобряването на качеството на тези разходи трябва да бъдат приоритет в националните планове за възстановяване и програмите за помощ на европейските и международните финансови институции; настоятелно призовава в този контекст за гарантиране на справедливо разпределение и финансиране, така че децата в неравностойно положение, изпадналите в бедност и маргинализираните деца, с особено внимание към момичетата, младите хора и семействата да не бъдат изоставени; подчертава, че висшият интерес на детето трябва да ръководи всички усилия за смекчаване на въздействието на пандемията от COVID-19 върху достъпа до образование и че тези мерки трябва да зачитат правата на децата да бъдат информирани, да бъдат овластени и да им се предоставят възможности гласът им да бъде чут;

7. подчертава, че е от съществено значение да се вземе предвид социалното положение на родителите и да се подкрепят семействата, чиито доходи са намалели поради икономическото въздействие на пандемията от COVID-19;

8. признава, че постигането на качествено образование трябва да бъде приоритет за официалната помощ за развитие на ЕС и държавите членки;

9. отбелязва, че принудителното разселване води до увеличаване на броя на хората, живеещи в структури за бежанци; призовава Комисията да подпомогне предаването на умения в бежанските лагери и силната образователна подкрепа за бежанците и разселените лица, за да подкрепи тяхната интеграция и ангажиране в дейности, генериращи доходи;

10. изразява загриженост във връзка с трайното финансово въздействие, което пандемията оказва върху финансирането на образованието, тъй като мнозинството от държавите — членки на ЮНЕСКО, все още не са достигнали прага от 4 до 6 % от БВП или 15 до 20 % от публичните разходи;

11. подчертава неравенството в усилията за справяне с пандемията поради нееднаквия достъп до ваксини и произтичащите от това нееднакви възможности за защита; подчертава, че пандемията може да бъде спряна само ако се действа на глобално равнище и че ваксините трябва да са достъпни за всички; призовава държавите членки да увеличат приноса си към програмата COVAX на ООН и цялостната ѝ ефективност с цел да се гарантира достатъчен достъп до ваксини срещу COVID-19 за трети държави, за да им се даде възможност да проведат национални кампании за ваксиниране срещу COVID-19, които да са в съответствие с насоките, определени от компетентните национални органи в областта на общественото здравеопазване и Световната здравна организация, така че да се гарантира бързо връщане в училищата; настоятелно призовава Комисията, ЕСВД и държавите членки да работят в тясно сътрудничество със своите трансатлантически съюзници и международни партньори, за да се стимулират доставките в световен мащаб на ваксини срещу COVID-19, като се гарантира справедливо разпределение за най-нуждаещите се държави и население и се цели подобряване на глобалния достъп до финансово достъпни медицински продукти, свързани с COVID-19, и справяне с ограниченията на производството и недостига на доставки в световен мащаб;

12. настоятелно призовава ЕС, съвместно със САЩ и други членове на Световната търговска организация (СТО), да увеличат производството и обхвата на възможностите за доставка, за да се гарантира справедлив достъп до диагностика, ваксини, терапевтични средства и други съответни здравни продукти, необходими за ограничаване, предотвратяване и лечение на COVID-19, и да гарантира, че тези цели са постигнати от 12-ата министерска конференция на СТО;

13. призовава Комисията, ЕСВД и държавите членки да подкрепят органите на трети държави при финансирането и изпълнението на мерки за „безопасно училище“, включително предоставяне на хигиенни продукти и споделяне на информация относно миенето на ръце и други хигиенни мерки, както и за поддържане на непрекъснатостта на услугите в областта на храненето за деца и юноши в училищна възраст; подчертава, че храната и чистата вода в училищата са жизненоважни за осигуряване на храненето, растежа и развитието на децата, тъй като осигуряват силен стимул за децата — особено за момичетата и тези от най-бедните и най-маргинализираните общности — да се върнат в училище, щом бъдат премахнати ограниченията; подчертава в това отношение ключовата роля, която могат да играят учителите и участниците от гражданското общество, включително верските организации, религиозните общности и НПО, в насърчаването на здравето и борбата с пандемията от COVID-19, както и в подкрепата за децата и техните семейства в преодоляването на предизвикателствата и трудностите, породени от здравната криза, чрез подобряване на тяхното благосъстояние и предоставяне на обучение и образователни програми;

14. призовава Комисията, ЕСВД и държавите членки да подкрепят органите на трети държави при изготвянето на планове за смекчаване и управление на риска в областта на образованието чрез планиране на устойчивостта; подчертава, че е важно да се разработят и гарантират планове за действие при извънредни ситуации и за реакция при кризи сега, за да се намали рискът от предаване на COVID-19 в училищата и да се сведе до минимум въздействието от затварянето на училищата върху децата и техните семейства, особено върху най-бедните и най-маргинализираните деца, както и тези със сериозни увреждания; подчертава в тази връзка, че е необходимо да се даде приоритет на децата в засегнати от конфликти зони и на достъпа им до качествено образование;

15. подчертава въздействието, което затварянето на училищата би могло да окаже върху професионалните отговорности на родителите, докато те едновременно с това се грижат за децата си; подчертава, че е важно да се предоставят подходящи ресурси и насоки на работещите родители относно дистанционното образование, извънкласните дейности и методите за психологическа подкрепа за балансиране на работата от дома и домашното обучение;

16. подчертава, че е важно да се предоставя образователна и психосоциална подкрепа на децата и семействата, които трябва да се самоизолират, за да се сведе до минимум рискът от зараза, с оглед на намаляването на стреса и безпокойството в дома;

17. призовава Комисията, ЕСВД и държавите членки да подкрепят органите на трети държави при проактивното издаване на насоки относно най-добрите практики в дистанционното обучение и при гарантирането, че се използват подходящи и безопасни инструменти, учебни програми и технологии и че те са достъпни за децата от семейства с ниски доходи, от селските райони, от коренното население и децата мигранти, маргинализираните деца и децата с увреждания или обучителни трудности, децата, за които се полагат алтернативни грижи, децата на места за задържане и децата, живеещи в отдалечени райони или в среда, където са лишени от свобода или където достъпът до интернет не е повсеместен; подчертава потенциала на цифровото обучение, който дава възможност на образователните институции да достигат до всички деца бързо и в голям мащаб, като същевременно се насърчават партньорствата и се работи с широк кръг участници от гражданското общество, както и от публичния и частния сектор; подчертава обаче, че инвестициите в цифрово обучение трябва да се стремят да намалят цифровото разделение и трябва да бъдат специфични за контекста, в съответствие с висшия интерес на детето и да не са в ущърб на подкрепата на основната образователна инфраструктура и персонал, както и на присъственото обучение; припомня обаче, че по време на пандемията достъпът до цифрови технологии все още не е бил равен или широко разпространен; счита, че в този сектор са необходими големи инвестиции както по отношение на обучението, така и по отношение на финансирането; призовава ЕС и неговите държави членки да продължат да предоставят достъпни образователни ресурси и свободен достъп до цифрови инструменти на учители, родители и ученици; в тази връзка подчертава, че трябва да се гарантират неприкосновеността на личния живот на децата и защитата на техните лични данни във връзка с всички цифрови инструменти и че трябва надлежно да се следи за съобразено с равенството между половете съдържание и да се зачитат различните реални условия на живот на децата;

18. призовава Комисията и ЕСВД да поддържат стабилно финансиране за образованието чрез всички налични финансови инструменти на ЕС, в съответствие с целевия показател от 10 % за образованието в рамките на инструмента „Глобална Европа“, и да предоставят повече финансиране, за да се повиши устойчивостта спрямо текущи и бъдещи кризи;

19. призовава Комисията, ЕСВД и държавите членки да подкрепят органите на трети държави при осигуряването на подходящи грижи за децата, включително чрез въвеждане на план за действие при извънредни ситуации за грижите за деца, които са останали сираци или са лишени от подходящи грижи поради тежки случаи на COVID-19, изискващи хоспитализация на полагащите грижи възрастни лица;

20. призовава Комисията да установи връзка между възможните дейности за намаляване на риска на инвестициите и финансовата подкрепа за достъп до образование и професионално обучение, по-специално за създаване на подходяща инфраструктура и обучение за учителите в рамките на Инструмента за съседство, сътрудничество за развитие и международно сътрудничество (ИССРМС) — Глобална Европа;

21. призовава Комисията и ЕСВД да подкрепят правителствата на трети държави при изграждането и по-нататъшното развитие на по-стабилни образователни системи, които са приобщаващи и съобразени с равенството между половете, както и при изкореняването на всички форми на основано на пола насилие срещу жени и момичета; припомня, че достъпът на жените до образование е определен от ООН като основно право; счита, че повишаването на образованието на момичетата и подкрепата за участието на жените в образованието и професионалното развитие в областта на науките, технологиите, инженерството и математиката (НТИМ) като приоритет следва да бъде основна политическа цел за ЕС и международната общност за развитие; в тази връзка настоява, че е необходимо момичетата да могат да завършат образованието си и да имат достъп до подходяща за възрастта информация и услуги, свободни от дискриминация и основани на пола предразсъдъци и с равни възможности за реализиране на своя потенциал; подчертава спешната необходимост да се преодолеят свързаните с пола препятствия пред образованието, като например закони, политики и вредни социално-културни норми, които пречат на момичетата да продължат образованието си в случай на бременност, брак или майчинство; насърчава преодоляването на свързаните с пола стереотипи и вредните социално-културни норми чрез образование и предотвратяването на насилието чрез съобразени с аспектите на пола програми в областта на образованието;

22. осъжда факта, че милиони момичета по света нямат достъп до образование, което ги излага на зависимост и на по-висок риск от насилие и експлоатация, особено в случаите, когато управляващите органи систематично отказват достъп на жените и момичетата до образование, работа и обществен живот; отхвърля злоупотребата и инструментализирането на всяка практика, която дискриминира достъпа до образование и налага затварянето на училища; призовава да се сложи край на тези практики и настоятелно призовава да се отворят отново всички училища за момичетата и жените;

23. призовава Комисията и ЕСВД да запазят и да укрепят допълнително постиженията в образованието на момичетата и жените в Афганистан от последните 20 години; настоятелно призовава да се отпуснат необходимите средства в рамките на пакета за хуманитарна помощ на ЕС за Афганистан, за да се даде възможност на международните и местните организации да улеснят повторното отваряне на учебните заведения за жените и момичетата и да разработят програми за дистанционно обучение като временна мярка; призовава да се обърне подобно внимание на образованието на афганистанските деца и младежи в държавите, които приемат афганистански бежанци;

24. подчертава, че правото на образование и информация относно сексуалното и репродуктивното здраве, семейно планиране, съвременни методи за контрацепция, безопасен и законен аборт и здравни грижи по време на майчинството, предродилния и следродилния период трябва да се гарантира за всички хора;

25. призовава Комисията, ЕСВД и държавите членки, както и националните правителства на трети държави, да разработят специални програми за управление и смекчаване на въздействието върху психичното здраве и психосоциалното въздействие на пандемията от COVID-19 върху децата, учителите и техните общности, както и да разработят специални кампании за превенция, насочени към децата, родителите и учителите, относно рисковете при използването на интернет, като например тормоза, трафика на хора, сексуалното насилие и онлайн тормоза, както и да популяризират специални планове за подпомагане на деца, които са станали жертва на тези практики, както и техните родители;

26. подчертава, че са необходими съобразени с възрастта и основани на доказателства всеобхватни програми за сексуално образование, за да се намали уязвимостта на момичетата и младите жени по отношение на ранното раждане и нежеланата бременност, детските бракове, проституцията, предаването на ХИВ и основаното на пола насилие;

27. отбелязва, че съотношението между учениците и обучените специалисти в региона на юг от Сахара продължава да бъде голямо, въпреки различните усилия на ЕС и предоставяната от него помощ; подчертава средните регионални стойности от 58 ученици на обучен учител в началното образование и 43 ученици на обучен учител в средното образование; посочва, че много развиващи се страни имат трудности с ефективното използване на ресурсите и че много често увеличените разходи за образование не водят до повече учене и по-добър човешки капитал; подчертава ролята на учителите на всички равнища за улесняване на ученето, важността на технологиите за ученето и ефективното управление на училищата и образователните системи в тези държави; припомня, че според ЮНЕСКО е необходимо да бъдат наети най-малко 15 милиона учители, за да се постигнат свързаните с образованието цели в Африка на юг от Сахара до 2030 г., в съответствие с ЦУР 4;

28. призовава Комисията, ЕСВД и държавите членки да подкрепят органите на държавите партньори при справянето с предизвикателствата в техните образователни системи с цел да ги направят способни да издържат на бъдещи кризи и да направят системите по-устойчиви и приобщаващи, да прилагат програми за възстановяване на обучението и да защитават бюджетите за образование, със специални инвестиции във висококачествено, финансово достъпно и приобщаващо образование, включително инвестиции в инструменти на образователните технологии, обучение на учители и други ресурси, за да се гарантира, че децата и младите хора разгръщат пълния си потенциал, подготвени са за живота и не пропускат възможностите за навлизане на пазара на труда на по-късен етап от живота, при зачитане на образователните потребности и права на всяко дете; подчертава, че програмите за дистанционно обучение, проектирани за справяне с бъдещи кризи, трябва да включват различни учебни материали, включително печатни материали, за да бъдат достъпни за децата в най-неравностойно положение и маргинализираните деца;

29. приветства Парижката декларация на ЮНЕСКО: Световен призив за инвестиране в бъдещето на образованието; настоятелно призовава държавите по света да разглеждат образованието като инвестиция, а не като разход; счита, че подходящата и ефективна финансова помощ в образованието е предпоставка за премахване на бедността и повишаване на благосъстоянието, особено в момент, когато публичните ресурси са все по-ограничени, с конкуриращи се потребности в тежко засегнати сектори като здравеопазването и образованието; настоятелно призовава Комисията и държавите членки да увеличат съществено финансирането за образование в своите стратегии за международно развитие и помощ;

30. подчертава, че младите хора са най-ценните активи за стимулиране на икономическото развитие на развиващите се страни;

31. припомня, че световната общност е поела ангажимент за подобряване на качеството на образованието до 2030 г. (ЦУР 4);

32. призовава международният образователен обмен между младите хора в Африка и ЕС да се увеличи чрез програми като „Еразъм“ и „Еразъм за млади предприемачи“, които целят да помогнат на новите предприемачи да придобият съответните умения за управление на предприятия;

33. призовава държавите членки да вземат предвид факта, че предизвиканата от COVID-19 здравна криза влоши положението на задържаните в лагерите в Сирия, и да репатрират незабавно всички европейски деца, държани в тези лагери, като гарантират, че висшият интерес на детето има предимство като първостепенно съображение;

34. подчертава, че е важно в плановете за възстановяване да се включат професионално обучение и „програми за втори шанс“, за да се помогне на децата и младите хора да навлязат на пазара на труда; призовава Комисията, ЕСВД, държавите членки и третите държави да предложат достойни перспективи за бъдещето за младите хора;

35. подчертава, че е важно инвестициите в обучение и образование да бъдат придружени с подкрепа за създаването на работни места, за да се осигурят по-добри перспективи за бъдещето за следващото поколение млади хора в Африка и други развиващи се региони; отбелязва особеното значение на публично-частното партньорство за постигането на ЦУР 8 относно достъпа до достоен труд; подчертава важността на средното образование и професионалното обучение, които са от съществено значение за пригодността за заетост на младите хора и устойчивото развитие; освен това отбелязва, че увеличаването на броя на младите хора в Африка изисква преди всичко подкрепата за качествено образование и развитието на обучението за придобиване на професионални умения с цел увеличаване на мобилността и достъпа до пазари и права;

36. призовава ЕС да насърчава инвестициите в професионалното обучение и ученето през целия живот и укрепването на образователните структури в сътрудничество с частния сектор, за да се използва човешкият капитал;

37. подчертава, че е важно да се осигури непрекъснато професионално развитие и засилена финансова подкрепа за учителите, като им се даде възможност да се справят със загубите на знания сред учениците си, за да могат да реагират на техните индивидуални социални условия, положение в семейството и психични проблеми и да включат цифровите технологии в своето преподаване; подчертава спешната необходимост да се използва възможността и да се прилагат фондовете за възстановяване от COVID-19 и използваните ускорени иновативни мерки за осигуряване на дистанционно обучение по време на пандемията с цел преосмисляне на образованието и изграждане на системи, които са в по-голяма степен ориентирани към бъдещето, приобщаващи, гъвкави и устойчиви; счита, че тези нови подходи трябва да се справят със загубите на знания, да предотвратят отпадането от училище и да осигурят социалното и емоционалното благосъстояние на учениците, учителите и персонала;

38. подчертава ролята на неформалното и информалното образование, гражданското образование и доброволчеството; призовава Комисията да подкрепя трети държави за подобряване на признаването на „меките“ умения; настоява да се насърчават практиките на солидарност между поколенията и наставничеството с цел да се намалят неравенството, изключването и ранното напускане на училище;

39. призовава за ускоряване на глобалния обмен на знания и на мобилността на всички равнища на образованието и между и във вътрешността на държавите и регионите, като същевременно отчита сложната и оспорвана история на глобалните отношения и изтъква значението на насърчаването на културното наследство, културната идентичност, историята, изкуството и глобалното гражданство чрез образованието; отбелязва потенциала за съчетаване на онлайн обмен и пътувания за тази цел;

40. подчертава, че е важно да се развиват и укрепват дейностите по повишаване на осведомеността, свързани с изменението на климата и опазването на околната среда и тяхното въздействие върху децата и бъдещите поколения; призовава образованието в областта на околната среда да се превърне в основен компонент на учебните програми;

41. подчертава важната роля на физическото възпитание в училищата, тъй като физическата активност и здравословният начин на живот са ключови за подобряване на здравето на учащите се; призовава Комисията и ЕСВД, следователно, да подкрепят националните органи при осигуряването на достатъчно безопасни спортни съоръжения в училищата и на обучение на квалифицирани учители по спорт;

42. обръща внимание на необходимостта от използване на потенциала на полезните взаимодействия между културата и образованието с цел формиране на устойчиви, приобщаващи и издръжливи общества; призовава Комисията и ЕСВД, във връзка с това, да подкрепят националните органи при интегрирането на изкуствата и културата в учебните програми на училищата и в извънкласните дейности, за да се обогатят образователните и учебните преживявания на учащите се в трети държави;

43. счита, че националните правителства — и техните компетентни национални, регионални или местни органи — трябва да комуникират с децата по подходящ за тях начин, за да обяснят мерките, предприети с цел ограничаване на разпространението на COVID-19, да им разяснят въздействието, рисковете и опасностите от COVID-19 и да информират децата за техните права;

44. подчертава значението на придобиването на умения, по-специално чрез присъствено обучение, които ще дадат възможност на децата да напредват през целия си живот, като например лични отношения, учебни умения, съпричастност и сътрудничество; подчертава, че е важно децата да имат възможност да участват в игри и дейности за отдих като ключов елемент на развитието им, признат в член 31 от Конвенцията на ООН за правата на детето; призовава за предприемането на мерки за засилване на участието в дейности за отдих и култура за децата, както като права сами по себе си, така и като средство за укрепване на психичното здраве и общото им благосъстояние;

45. отново призовава всички държави — членки на ООН, които все още не са направили това, да ратифицират Конвенцията на ООН за правата на детето, като същевременно подчертава, че е важно този основен инструмент за правата на човека да стане ефективен в световен мащаб;

46. подчертава, че е необходимо да се извършва подходяща оценка, проследяване и наблюдение на въздействието на въведените по време на кризата инициативи, за да се идентифицират пропуските и недостатъците и да се определи как могат да бъдат отстранени;

47. поема ангажимент да превърне образованието в ключова тема за обсъждане в работата на делегациите на Парламента, по-специално посредством съвместни парламентарни асамблеи, като например Съвместната парламентарна асамблея на страните от АКТБ-ЕС;

48. възлага на своя председател да предаде настоящата резолюция съответно на Съвета и на Комисията.

(1) По-конкретно — Общ коментар № 5 относно общите мерки за изпълнение на Конвенцията на ООН за правата на детето; Общ коментар № 6 относно третирането на непридружени и отделени от семействата си деца извън държавата им по произход; Общ коментар № 10 относно правата на децата при правосъдие спрямо ненавършили пълнолетие лица; Общ коментар № 12 относно правото на детето на изслушване; Общ коментар № 13 относно правото на детето на свобода от всички форми на насилие; Общ коментар № 14 относно правото на детето неговият висш интерес да бъде разглеждан като първостепенно съображение; Общ коментар № 15 относно правото на детето да се ползва от най-високия достижим стандарт на здравословно състояние; и Общ коментар № 16 относно задълженията на държавата във връзка с въздействието на бизнес сектора върху правата на децата.

(2) ОВ C 232, 16.6.2021 г., стp. 2.

(3) ОВ C 474, 24.11.2021 г., стр. 130.

(4) Център за научни изследвания към УНИЦЕФ, „COVID-19: Missing More than a Classroom. The impact of school closures on children’s nutrition“ (COVID-19: липсва ни не само класната стая. Въздействието на затварянето на училища върху храненето на децата), януари 2021 г.

(5) ЮНЕСКО (септември 2017 г.), Информационен фиш № 46, „More Than One-Half of Children and Adolescents Are Not Learning Worldwide“ („Над половината от децата и юношите в световен мащаб не учат“).

(6) Доклад за целите на ООН за устойчиво развитие за 2021 г., 15 юли 2021 г.

(7) ЮНЕСКО, „How many students are at risk of not returning to school?“ (Колко ученици са изложени на риск да не се върнат в училище?), 30 юли 2020 г.

(8) Съобщение за медиите от 19 юни 2020 г. на Европол, озаглавено „Използване на изолацията: по време на пандемията от COVID децата стават все по-често цел на сексуални хищници“.